VÁROSÜZEMELTETÉSSEL KAPCSOLATOS ÜGYINTÉZÉS

XI. Zaj- és rezgés elleni védelem: Zajkibocsátási határérték megállapítása
	Környezet- és természetvédelemmel kapcsolatos ügy

	A környezeti zaj- és rezgés elleni védelemmel kapcsolatos eljárás

	Ügyleírás:


	A környezeti zaj- és rezgés elleni védelem egyes szabályait a 284/2007. (X.29.) Korm. rendelet (a továbbiakban röviden: R.) szabályozza.
Az R. hatálya azokra a tevékenységekre, létesítményekre terjed ki, amelyek környezeti zajt, illetve rezgést okoznak vagy okozhatnak.

Az R. rendelet hatálya nem terjed ki:

a) a kizárólag közterületen megtartott, alkalmi rendezvényekre,
b) a munkahelyi zaj és rezgés által okozott foglalkoztatási veszélyre
c) a magánszemélyek háztartási igényeit kielégítő tevékenységre
d) közlekedési járműveken belüli zajra és rezgésre
e) az egészségügyi mentési tevékenység, a tűzoltási feladatok, a műszaki mentés és bűnüldözési tevékenység által keltett zajra és rezgésre, valamint
f) a vallási tevékenység végzésére
g) a gyülekezési jogról szóló törvény hatálya alá tartozó rendezvényekre.
*Külön törvények:

· a környezeti zaj- és rezgés elleni védelem egyes szabályairól szóló 1995. évi LIII. törvény (hang-, illetve rezgésterhelés csökkentése);
· a kereskedelemről szóló 2005. évi CLXIV. törvény (az üzletek üzemeltetésének és nyitva tartásának rendje)
Az R. 10. § (1) Környezeti zajt előidéző üzemi vagy szabadidős zajforrásra vonatkozóan a tevékenység megkezdése előtt a környezeti zaj- és rezgésforrás üzemeltetője – a (3) bekezdésben foglalt kivétellel – köteles a környezetvédelmi hatóságtól környezeti zajkibocsátási határérték megállapítását kérni, és a határérték betartásának feltételeit megteremteni. 
(2) Ha az üzemi vagy szabadidős zajforrás üzemeltetője a környezeti zajkibocsátási határérték megállapítási iránti kérelem benyújtását elmulasztja, a környezetvédelmi hatóság – a környezeti zajforráson belül elhelyezett egyedi zajforrások számának és a hatásterület méréssel történő megállapításának szükségessége mérlegelésével megállapított határidő tűzése mellett – felhívja annak teljesítésére.
(3) Nem kell környezeti zajkibocsátási határérték megállapítását kérni, ha 
a) a tervezett környezeti zajforrás hatásterületén nincs védendő terület, épület vagy helyiség, vagy 

b) a tervezett környezeti zajforrás hatásterületének határvonala a számítások, illetve mérések alapján a környezeti zajforrást magába foglaló telekingatlan határvonalán belülre esik és a telekingatlant a zajforrás üzemeltetetőjén kívül más személy nem használja.
(4) A zajkibocsátási határértékről – a zajterhelési, valamint a zajkibocsátási határértékek megállapításáról szóló miniszteri rendelet alapján – a környezetvédelmi hatóság dönt. 

(5) Ha a kérelmező a zajkibocsátási határérték megállapítására vonatkozó – az (1) bekezdés szerinti – kérelmét visszavonja, a környezetvédelmi hatóság a határérték megállapítására vonatkozó eljárást hivatalból folytatja, kivéve, ha a kérelmező a létesítésre irányuló kérelmét is visszavonta. 

(6) A kereskedelemről szóló törvény szerinti vendéglátás folytatása esetén az eljárást – amennyiben a kereskedelmi hatósági, valamint a zaj- és rezgésvédelmi ügyben nem ugyanaz a hatóság jár el, a kereskedelmi hatóság értesítése alapján – a környezetvédelmi hatóság hivatalból indítja meg, és az üzemeltetőt az eljárás lefolytatásához szükséges adatok szolgáltatására kötelezheti. 

Amennyiben a zajforrás üzemeltetője olyan intézkedéseket hajt végre, amely miatt az R. 10. § (3) bekezdésében megállapított feltételek a tevékenység folytatása során már nem állnak fenn, akkor az üzemeltetőnek zajkibocsátási határérték megállapítása iránti kérelmet kell benyújtania a környezetvédelmi hatósághoz (település jegyzőjéhez).
A kérelem alapján a jegyző:

a) környezeti zajkibocsátási határértéket állapít meg és előírja annak teljesítési határidejét,

b) rezgésterhelés okozója részére előírja a rezgésterhelési határérték teljesítésének határidejét.
Az engedély kiadására irányuló kérelem a környezeti zaj- és rezgésterhelési határértékek megállapításáról szóló 27/2008. (XII. 3.) KvVM-EüM együttes rendelet 2. számú és 3. számú melléklete szerinti formanyomtatványon vagy annak megfelelő tartalommal nyújtható be a település jegyzőjének.
A kérelemhez mellékletként csatolandó egy alaprajz a zajforrásokkal együtt ábrázolva.

Ha a környezetvédelmi hatóság (jegyző) olyan tények birtokába jut, amely a kibocsátási határérték megállapítását teszi szükségessé, akkor hivatalból indult eljárás keretében megállapítja a kibocsátási határértéket, és az üzemeltetőt az eljárás lefolytatásához szükséges adatok szolgáltatására kötelezi.
Ha a kérelmező zajkibocsátási határérték megállapítására vonatkozó – az R. 11.§ (1) bekezdés szerinti – kérelmét visszavonja, a környezetvédelmi hatóság a határérték megállapítására vonatkozó eljárást hivatalból folytatja.
A környezeti zajforrást üzemeltető (a környezeti zajforrásnak minősülő tevékenységet végző) a környezeti zajforrás területén és hatásterületén bekövetkező minden olyan változást, amely határérték-túllépést okozhat, 30 napon belül, külön jogszabályban foglalt eljárás szerint (bejelentő lapon) köteles bejelenteni a környezetvédelmi hatóságnak (település jegyzőjének). A környezetvédelmi hatóság a változásjelentés alapján, amennyiben szükséges, a meglévő határozatot módosítja vagy visszavonja, illetve új kibocsátási határértéket állapít meg.
Amennyiben környezeti zajt előidéző üzemi vagy szabadidős zajforrásnak minősülő tevékenység végzése bejelentés- vagy engedélyköteles, a hatóság, amely a bejelentéssel kapcsolatosan vagy az engedély kiadására hatáskörrel és illetékességgel rendelkezik, a tevékenység megszűnéséről történő értesülést követően haladéktalanul értesíti a környezetvédelmi hatóságot.

	Ügyintézés kezdeményezhető


	A kérelmeket a zajkibocsátási határértékek megállapításának, valamint a zaj- és rezgéskibocsátás ellenőrzésének módjáról szóló 93/2007. (XII.18.) KvVM. rendelet 2. számú melléklete, valamint a 3. számú melléklete szerinti formanyomtatványon, vagy írásban (a formanyomtatvány szerinti tartalommal) és az előírt mellékletek csatolásával lehet előterjeszteni.

A kérelmet személyesen lehet benyújtani ügyfélfogadási időben, az Újfehértói Polgármesteri Hivatal Városüzemeltetési Osztályán (4244 Újfehértó, Szent István út 10. fsz. 8-as szoba) vagy postai úton.

	Ügyintézés határideje 
	21 nap

	Kapcsolódó dokumentumok, nyomtatványok, útmutatók
	Kérelem üzemi, szabadidős létesítmény zajkibocsátási határértékének megállapításához: A kérelem letöltéséhez kérem, kattintson ide!
Jelentés üzemi, szabadidős zajforrás zajkibocsátásának megváltozásáról: A kérelem letöltéséhez kérem, kattintson ide!

	Az alkalmazott jogszabályok:
	Az alkalmazott jogszabályok:

-
a környezeti zaj és rezgés elleni védelem egyes szabályairól szóló 284/2007. (X.29.) Korm. rendelet

-
a környezeti zaj- és rezgésterhelési határértékek megállapításáról szóló 27/2008. (XII.3.) KvVM-EüM együttes rendelet

- a zajkibocsátási határértékek megállapításának, valamint a zaj- és rezgéskibocsátás ellenőrzésének módjáról szóló 93/2007 (XII.18.) KvVM rendelet
- az általános közigazgatási rendtartásról szóló 2016. évi CL. törvény
- az illetékekről szóló 1990. évi XCIII. törvény

- a környezetvédelmi hatósági eljárások igazgatási szolgáltatási díjairól szóló 14/2025. (VI.19.) EM rendelet

	Egyéb információ
	Személyes adatok kezelése: Az érintett kérelmére, kezdeményezésére indult hatósági eljárásban az eljárás lefolytatásához szükséges személyes adatok tekintetében, az érintett kérelmére indult más ügyben az általa megadott személyes adatok tekintetében az érintett hozzájárulását vélelmezni kell -> az információs önrendelkezési jogról és az információszabadságról szóló 2011. évi CXII. törvény 6. § (6) bekezdés

Csendháborítás: Aki lakott területen, az ott lévő épületben, vagy az ahhoz tartozó telken, tömegközlekedési eszközön, továbbá természeti és védett természeti területen indokolatlanul zajt okoz, amely alkalmas arra, hogy mások nyugalmát, illetve a természeti vagy a védett természeti értéket zavarja, szabálysértési nyilvántartási rendszerről szóló 2012. évi II. törvény 195, § (1) bek. a) pontja.
Természetvédelmi szabálysértés: Aki a természetvédelmi államigazgatási szerv engedélyével kötött tevékenységet engedély nélkül, vagy az engedélytől eltérő módon végez vagy végeztet, vagy bejelentési kötelezettségének nem tesz eleget, szabálysértést követ el -> a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 187. § (1) bek. a) pontja.


